เดิน วิ่ง ปั่น ป้องกันอัมพาต ครั้งที่ 8 เฉลิมพระเกียรติฯ รณรงค์ประชาชนออกกำลังกายป้องกันโรคหลอดเลือดสมอง
นายกิตติพงศ์ สุขภาคกุล รองผู้ว่าราชการจังหวัดประจวบคีรีขันธ์ เปิดกิจกรรมเดิน วิ่ง ปั่น ป้องกันอัมพาต ครั้งที่ 8 เฉลิมพระเกียรติฯ ที่สะพานสราญวิถี อำเภอเมืองประจวบคีรีขันธ์ โดยมี นายแพทย์วรา เศลวัตนะกุล นายแพทย์สาธารณสุขจังหวัดประจวบคีรีขันธ์ กล่าวรายงานวัตถุประสงค์ของการจัดกิจกรรม ซึ่งปีนี้กำหนดจัดขึ้นพร้อมกันทุกจังหวัดทั่วประเทศภายใต้โครงการแสงนำใจไทยทั้งชาติ เดิน วิ่ง ปั่น ป้องกันอัมพาต ครั้งที่ 8 เฉลิมพระเกียรติฯ ในหัวข้อ "แผ่นดินไทยไร้สโตรค" เพื่อรณรงค์ประชาชนให้ตระหนักถึงความสำคัญของการป้องกันโรคหลอดเลือดสมอง นอกจากนี้ ที่บริเวณสะพานสราญวิถี ยังมีการจัดแสดงนิทรรศการเฉลิมพระเกียรติ พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี น้อมสำนึกในพระมหากรุณาธิคุณที่ทรงเป็นดั่งแสงนำใจไทยทั้งชาติ ทรงเป็นแบบอย่างในเรื่องของการรักษาสุขภาพและออกกำลังกาย และมีการจัดแสดงนิทรรศการให้ความรู้เกี่ยวกับโรคหลอดเลือดสมองแก่ประชาชนและนักท่องเที่ยวด้วยนายแพทย์สาธารณสุขจังหวัดประจวบคีรีขันธ์ กล่าวว่า ประเทศไทยพบผู้ป่วยโรคหลอดเลือดสมอง ประมาณ 1,880 คนต่อแสนประชากร หรือร้อยละ 2 ถือเป็นสาเหตุการเสียชีวิตอันดับหนึ่งในเพศหญิง และอันดับ 3 ในเพศชาย รองจากอุบัติเหตุและโรคมะเร็ง นอกจากนั้นโรคนี้ยังมีอัตราความพิการสูง การศึกษาในประเทศไทยพบว่า ในผู้ป่วย 100 คน ที่เข้ารับการรักษาในโรงพยาบาล เสียชีวิตร้อยละ 5 และพิการร้อยละ 70 โดยมีผลทำให้ความจำเสื่อมในภายหลังอีกด้วย อย่างไรก็ตาม โรคหลอดเลือดสมอง สามารถป้องกันได้ด้วยการปรับเปลี่ยนพฤติกรรมในชีวิตประจำวัน เช่น ควบคุมการรับประทานอาหาร หลีกเลี่ยงอาหารรสเค็มจัด หวานจัด หรือมันจัด ลด ละ เลิก การสูบบุหรี่ หรือดื่มเครื่องดื่มแอลกอฮอล์และออกกำลังกายอย่างสม่ำเสมอโรคหลอดเลือดสมองเกิดจากภาวะสมองขาดเลือด จากการที่หลอดเลือดสมองตีบ อุดตัน หรือแตก ส่งผลให้เนื้อเยื่อในสมองถูกทำลายและเป็นเหตุให้การทำงานของสมองหยุดชะงัก สัญญาณเตือนของโรคเลือดสมองคือ เมื่อสมองเกิดภาวะขาดเลือด จะส่งผลให้สมองไม่สามารถสั่งการได้ตามปกติ ซึ่งจะทำให้เราสามารถสังเกตอาการต่างๆ ได้ ไม่มากก็น้อย โดยจะขึ้นกับระดับความรุนแรงและตำแหน่งของเนื้อสมองที่ถูกทำลาย โดยอาการเบื้องต้นที่เราสามารถสังเกตได้ ได้แก่ สูญเสียการทรงตัว มองเห็นภาพซ้อน ภาพเบลอ ใบหน้าอ่อนแรง มีอาการชา หรือปากเบี้ยว แขนขาอ่อนแรง หรือมีอาการชาครึ่งซีก พูดไม่ชัด พูดลำบาก เป็นต้น โดยอาการเตือนเหล่านี้อาจเกิดขึ้นชั่วขณะแล้วหายไปเอง หรืออาจเกิดขึ้นได้หลายครั้งก่อนจะมีอาการสมองขาดเลือดแบบถาวร ดังนั้นหากมีอาการผิดปกติเหล่านี้เกิดขึ้น ควรรีบพบแพทย์ทันที